ಮಳೆ: ಹೊರನಾಡು ಬಲಿಗೆ ರಸ್ತೆಗೆ ಹಾನಿ ಕಳಸ: ಸತತ ಮಳೆಯಿಂದ ಹೊರನಾಡುಬಲಿಗೆ ರಸ್ತೆ ಹದಗೆಟ್ಟಿದ್ದು, ಹೊರನಾಡು ಶೃಂಗೇರಿ ಸಂಪರ್ಕಿಸುವ ರಸ್ತೆ ಸಂಚಾರ ಸ್ಥಗಿತಗೊಳ್ಳುವ ಭೀತಿ ಎದುರಾಗಿದೆ. ಕಳೆದ ವಾರ ಈ ರಸ್ತೆಯ ಪಕ್ಕದಲ್ಲಿ ಭುಕುಸಿತ ಸಂಭವಿಸಿತ್ತು. ಮಣ್ಣಿನ ಜೊತೆಗೆ ರಸ್ತೆಯ ಪಕ್ಕದಲ್ಲೇ ದೊಡ್ಡ ಗಾತ್ರದ ಬಂಡೆಗಳು ಬಂದು ನಿಂತಿದ್ದು ಯಾವುದೇ ಕ್ಷಣದಲ್ಲೂ ರಸ್ತೆಗೆ ಉರುಳುವ ಅಪಾಯ ಇದೆ. ಭೂಕುಸಿತದ ಮಣ್ಣು ಮಳೆ ನೀರಿನ ಜೊತೆಗೆ ರಸ್ತೆಗೆ ಬರುತ್ತಿದೆ. 6 ಕೋಟಿ ವೆಚ್ಚದಲ್ಲಿ ನಿರ್ಮಿಸಿದ್ದ ಬಲಿಗೆ ರಸ್ತೆ ಅಲ್ಪ ಕಾಲದಲ್ಲೇ ಹದಗೆಡುತ್ತಿದೆ. ಪ್ರವಾಸಿಗರು ಈ ರಸ್ತೆ ಬಳಸುವುದು ಕಡಿಮೆಯಾಗಿದೆ. ಬಲಿಗೆ, ಚಿಕ್ಕನಕೊಡಿಗೆ, ತುರ, ದಂಟಗ ಪ್ರದೇಶದ ಶಾಲಾ ವಿದ್ಯಾರ್ಥಿಗಳಿಗೆ ಹೊರನಾಡು, ಕಳಸದ ಶಾಲೆ, ಕಾಲೇಜು ತಲುಪುವುದು ಹರಸಾಹಸ ಆಗಿದೆ. ಗ್ರಾಮಸ್ಥರು ಅತಂಕದಿಂದಲೇ ರಸ್ತೆಯ ಈ ಭಾಗ ಕ್ರಮಿಸಿ ಹೊರನಾಡು, ಕಳಸ ತಲುಪಬೇಕಿದೆ. ರಸ್ತೆಯ ಮೇಲೆ ಬಿದ್ದ ಮಣ್ಣು ಮತ್ತು ಪಕ್ಕದಲ್ಲಿ ಇರುವ ಬಂಡೆಗಳನ್ನು ತೆರವು ಮಾಡಲು ಲೋಕೋಪಯೋಗಿ ಇಲಾಖೆ ನಿರ್ಲಕ್ಷ್ಯ ತೋರುತ್ತಿದೆ ಎಂದು ಮಕ್ಕಿಮನೆ ಪ್ರವೀಣ್ ದೂರುತ್ತಾರೆ. ರಸ್ತೆಯ ಮೆಲ್ಭಾಗದ ಅಪಾಯಕಾರಿ ಬಂಡೆಗಳನ್ನು ತೆರವು ಮಾಡುವಂತೆ ಕಳೆದ ವರ್ಷ ತಿಳಿಸಿದ್ದೇವೆ. ಆದರೆ, ತೆರವು ಮಾಡದ ಕಾರಣ ಈಗ ಭೂಕುಸಿತ ಮತ್ತು ರಸ್ತೆಗೆ ಹಾನಿ ಆಗಿದೆ ಎಂದು ರೈತ ಸಂಘದ ಸವಿಂಜಯ ಜೈನ್ ದೂರಿದ್ದಾರೆ.